Bölcsődal (Nyekraszov)
Aludj, kölyök, míg bűnöd nincs – 
     Trilli-tralli-lá !
Rád halovány sugarat hint 
     A bús holdvilág.
Nem mesét mesélek el, de 
     Igazat. – Sebaj!
Te csak aludj, hunyd szemed be – 
     Haju-haju-haj.

Az az országszerte kedves 
     Hír jár mindenütt, 
Hogy apád – mert bűnbe' tettes – 
     Hurokra került.
Hanem apád nagy róka ám, 
     Nem lesz semmi baj, – 
Aludj, te még tiszta babám – 
     Haju-haju-haj.

Megnősz s a világot akkor 
     Majd megismered, 
Öltesz majd sötétzöld frakkot 
     S tollat fog kezed;
Szólsz: „a juss a fő, s ki őt meg-
     Sérti, annak jaj!"
Aludj, – látom már jövődet – 
     Haju-haju-haj.

Léssz Csinovnik, ám valóban 
     Szörnyü nagy zsivány,
Elfogásban, vallatóban 
     Nem is lesz hiány,
De te jókor megszokod mind, 
     Hogy porig hasalj – 
Aludj, kölyök, míg bünöd nincs 
     Haju-haju-haj.

Jó s szelíd léssz, mint a birka, 
     Ám fejed kemény,
 Egy-egy jó kis helyre mint a 
     Kígyó, csúszva mégy, - 
Kezed enyves lesz s a holmi 
     Ráragad - sebaj! 
Aludj, amíg nem tudsz lopni, 
     Haju-haju-haj!

Emeletes házat építsz,
     – Címed persze lesz – 
Egyszerre csak nagy úr - és így 
     Léssz orosz nemes.
Élsz nyugodtan s tiszteletben 
     Halsz meg – hajahaj! 
Aludj, Csinovnikom, szentem, 
     Haju-haju-haj!

(1855)
Versek

ru:Несжатая полоса (Некрасов)